Komisijos Direktyva 2003/13/EB
2003 m. vasario 10 d.
iš dalies keičianti Direktyvą 96/5/EB dėl perdirbtų grūdinių maisto produktų ir maisto kūdikiams bei mažiems vaikams
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 3 d. Tarybos direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo [1], su paskutiniais pakeitimais, padarytais Europos Parlamento ir Tarybos direktyva 1999/41/EB [2], ypač į jos 4 straipsnio 1 dalį,
atsižvelgdama į Maisto produktų mokslinio komiteto nuomonę,
kadangi:
(1) Komisijos direktyvos 96/5/EB [3], su paskutiniais pakeitimais, padarytais Direktyva 1999/39/EB [4], 6 straipsnis numato, kad nei perdirbtuose grūdiniuose maisto produktuose, nei maiste kūdikiams ir mažiems vaikams jokios medžiagos neturi būti tiek, kad kiltų pavojus kūdikių ar mažų vaikų sveikatai,
(2) Remiantis 1997 m. rugsėjo 19 d. ir 1998 m. birželio 4 d. Maisto produktų mokslinio komiteto pateiktomis nuomonėmis, Direktyvoje 96/5/EB nustatyta 0,01 mg/kg atskirų pesticidų likučių bendroji didžiausia leistina koncentracija perdirbtuose grūdiniuose maisto produktuose ir maiste kūdikiams bei mažiems vaikams.
(3) Dėl mažo pesticidų arba jų metabolitų kiekio, net ir neviršijus didžiausios 0,01 mg/kg likučių koncentracijos, blogiausiu atveju gali būti viršyta kūdikių ir mažų vaikų rekomenduojama paros norma. Tai pasakytina apie pesticidus arba jų metabolitus, kuriems nustatyta rekomenduojama dienos norma yra mažesnė kaip 0,0005 mg/kg kūno masės.
(4) Direktyvoje 96/5/EB draudžiama naudoti šiuos pesticidus gaminant žemės ūkio produktus, skirtus perdirbtiems grūdiniams maisto produktams ir maistui kūdikiams bei mažiems vaikams. Atitinkami pesticidai turi būti išvardyti Direktyvos 96/5/EB VIII priede. Tačiau šis draudimas nebūtinai garantuoja, kad produktuose šių pesticidų nėra, kadangi kai kurie pesticidai teršia aplinką, ir atitinkamuose produktuose gali būti randama jų likučių.
(5) Kūdikių ir mažų vaikų sveikatą galima geriau apsaugoti taikant papildomus reikalavimus, nustatomus remiantis nuo produkto kilmės nepriklausančia analize.
(6) Dauguma pesticidų, kurių rekomenduojama paros norma yra mažesnė negu 0,0005 mg/kg kūno masės, Bendrijoje jau yra uždrausti arba bus uždrausti nuo 2003 m. liepos. Draudžiami pesticidai neturi būti randami perdirbtuose grūdiniuose maisto produktuose ir maiste kūdikiams bei mažiems vaikams, taikant šiuolaikinius analitinius metodus. Vis dėlto kai kurie pesticidai lėtai degraduoja ir tebeteršia aplinką. Šių pesticidų gali būti perdirbtuose grūdiniuose maisto produktuose ir maiste kūdikiams bei mažiems vaikams, netgi jei jie nebuvo naudojami gaminant mišinius. Kontrolės tikslais turi būti laikomasi suderintojo požiūrio.
(7) Laukiant Komisijos sprendimų dėl to, ar leidžiami pesticidai atitinka 1991 m. liepos 15 d. Tarybos direktyvos 91/414/EEB dėl augalų apsaugos produktų pateikimo į rinką [5], su paskutiniais pakeitimais, padarytais Komisijos direktyva 2003/5/EB [6], 5 straipsnyje pateikiamus saugumo reikalavimus, juos turi būti leidžiama nuolat naudoti, jei jų likučiai neviršija šioje direktyvoje nustatytų didžiausių leistinų koncentracijų. Pastarosios turi būti nustatomos tokios, kad būtų garantuojama, jog blogiausiu atveju nebūtų viršytos rekomenduojamos kūdikių ir mažų vaikų paros normos vertės.
(8) Direktyva 96/5/EB atitinkamai iš dalies pakeičiama.
(9) Šioje direktyvoje numatytos priemonės atitinka Mitybinių grandinių ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 96/5/EB iš dalies pakeičiama taip:
1. 6 straipsnis iš dalies pakeičiamas taip:
- Šio straipsnio 1 dalis keičiama taip:
"1. Perdirbtuose grūdiniuose maisto produktuose ir maiste kūdikiams bei mažiems vaikams neturi būti tokio jokios medžiagos kiekio, kuris galėtų pakenkti kūdikių ir mažų vaikų sveikatai. Nedelsiant nustatomos medžiagų, neminimų šio straipsnio 2 ir 3 dalyse, didžiausios leistinos koncentracijos."
- Šio straipsnio 3 dalis keičiama taip:
"3. a) VIII priede išvardyti pesticidai nenaudojami žemės ūkio produktuose, skirtuose perdirbtiems grūdiniams maisto produktams ir maistui kūdikiams bei mažiems vaikams. Tačiau kontrolės tikslais:
i) laikoma, kad VIII priedo 1 lentelėje išvardyti pesticidai nebuvo naudojami, jei jų likučių koncentracija yra ne didesnė kaip 0,003 mg/kg. Ši koncentracija, kuri laikoma analitinių metodų kvalifikacijos riba, nuolat patikslinama atsižvelgiant į techninę pažangą;
ii) laikoma, kad VIII priedo 2 lentelėje išvardyti pesticidai nebuvo naudojami, jei jų likučių koncentracija yra ne didesnė kaip 0,003 mg/kg. Ši koncentracija nuolat patikslinama atsižvelgiant į aplinkos užterštumo duomenis.
i ir ii punktuose minimos koncentracijos taikomos paruoštiems vartoti produktams arba produktams, paruoštiems pagal gamintojų nurodymus
b) VII priede išvardytų pesticidų atveju, jei priimtas sprendimas neįtraukti veikliosios medžiagos į Direktyvos 91/414/EEB I priedą, atitinkamai iš dalies pakeičiami šios direktyvos VII ir VIII priedai."
2. VII priedas keičiamas šios direktyvos I priedu.
3. VIII priedas keičiamas šios direktyvos II priedu.
2 straipsnis
1. Ne vėliau kaip iki 2004 m. kovo 6 d. valstybės narės leidžia prekiauti produktais, atitinkančiais Direktyvos 96/5/EB 6 straipsnio 3 dalies reikalavimus.
2. Ne vėliau kaip iki 2005 kovo 6 d. valstybės narės uždraudžia prekiauti produktais, neatitinkančiais Direktyvos 96/5/EB 6 straipsnio 3 dalies reikalavimų.
3 straipsnis
Valstybės narės priima įstatymus ir kitus teisės aktus, kurie, įsigalioję iki 2004 m. kovo 6 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, jose įrašo nuorodą į šią direktyvą arba tokia nuoroda įrašoma jas oficialiai skelbiant. Nuorodos rašymo tvarką nustato valstybės narės.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2003 m. vasario 10 d.